„Pesticídy“ sú podľa článku 2 písm. a) nariadenia „prípravky na ochranu rastlín podľa definície v článku 2 ods. 1 nariadenia (ES) č. 1107/2009“ alebo „biocídne výrobky používané ako prípravky na ochranu rastlín podľa definície v článku 2 ods. 1 smernice 98/8/ES. Sú zoskupené do týchto kategórií:

·odstrániť reštriktívne požiadavky na agregáciu štatistík o POR (článok 3 ods. 4 nariadenia), aby bolo možné zverejňovať užitočnejšie štatistické údaje (napr. POR s nízkym rizikom a účinné látky so špecifickými vlastnosťami);

V máji 2020 prijala Komisia Stratégiu „z farmy na stôl“ v záujme spravodlivého, zdravého potravinového systému šetrného k životnému prostrediu. Cieľom tejto stratégie je urýchliť prechod na udržateľný potravinový systém. Zahŕňa cieľ znížiť do roku 2030 celkové používanie a riziko chemických pesticídov o 50 % a používanie nebezpečnejších pesticídov o 50 %. V akčnom pláne stratégie Komisia navrhla revíziu nariadenia s cieľom doplniť chýbajúce údaje a posilniť tvorbu politík založenú na faktoch.

Nariadením (ES) č. 1185/2009 (ďalej len „nariadenie“) sa stanovuje spoločný rámec pre európsku štatistiku pesticídov. Týka sa štatistiky o uvádzaní pesticídov na trh (ďalej len „štatistika o predaji pesticídov“) a štatistiky o používaní pesticídov v poľnohospodárstve. Komisia je podľa článku 7 nariadenia povinná každých 5 rokov predložiť Európskemu parlamentu a Rade správu o jeho vykonávaní. V tejto správe sa hodnotí najmä kvalita zasielaných údajov, metódy používané na zber údajov a zaťaženie, ktoré to predstavuje pre podniky, poľnohospodárske podniky a vnútroštátne administratívy. Zároveň sa v nej skúma, do akej miery je táto štatistika užitočná pri zavádzaní stratégie trvalo udržateľného využívania pesticídov, a najmä pri plnení cieľov stanovených v článku 1 nariadenia. Obsahuje návrhy na ďalšie zlepšenie kvality údajov a metód ich zberu, ktoré následne pomôžu zlepšiť pokrytie a porovnateľnosť údajov a znížiť zaťaženie podnikov, poľnohospodárskych podnikov a vnútroštátnych administratív.

Hoci sú členské štáty zodpovedné za kvalitu štatistiky pesticídov, Komisia (Eurostat) prijíma potrebné opatrenia na zisťovanie chýb v údajoch, ktoré dostáva. Členské štáty zasielajú informácie o všetkých účinných látkach a všetkých agregátoch zoznamu kódov vrátane dôverných údajov prostredníctvom jednotného kontaktného miesta (portál EDAMIS), pričom musia spĺňať požadovanú štruktúru súboru a formát záznamu. V rámci technických opatrení na prenos údajov sa uplatňuje vysoká úroveň štandardizácie. Komisia (Eurostat) spravuje spoľahlivý IT systém na príjem, overovanie a spracúvanie údajov a vykonáva niekoľko typov kontrol údajov: úplnosť a konzistentnosť dotazníka každej krajiny, overenie agregácií objemov pesticídov a kontrola časového radu vývoja v priebehu času. Komisia (Eurostat) takisto vykonáva manuálne kontroly sekundárnej dôvernosti pred zverejňovaním štatistiky a žiada krajiny, aby zaslali revidované údaje v súvislosti so všetkými zistenými chybami.

Podľa nariadenia sú členské štáty EÚ, Island a Nórsko (na tu uvádzané účely spoločne označované ako „členské štáty“) povinné zaslať údaje a správy o kvalite týkajúce sa používania pesticídov v poľnohospodárstve pre vybrané plodiny do 12 mesiacov od konca každého päťročného obdobia. Druhé päťročné obdobie sa skončilo 30. decembra 2019 a krajiny boli povinné zaslať údaje a správy o kvalite do 30. decembra 2020. Výber plodín musí reprezentovať plodiny pestované v členskom štáte a použité látky. Referenčné obdobie je obdobie s maximálnou dĺžkou 12 mesiacov, ktoré zahŕňa všetky ošetrenia určené na ochranu rastlín priamo alebo nepriamo súvisiace s plodinou.

Podľa nariadenia majú členské štáty EÚ, Island a Nórsko povinnosť zasielať štatistiku o predaji pesticídov do 30. decembra roku N+1 a národné správy o kvalite do 31. marca roku N+2. Švajčiarsko, Čierna Hora a Turecko zasielajú údaje a správy o kvalite na dobrovoľnom základe.

Z ustanovení nariadenia vyplývajú dve hlavné nevýhody. Vzhľadom na požiadavky nariadenia na agregáciu údajov (článok 3 ods. 4) sú všetky údaje o obsahu účinnej látky nezverejniteľné. Má to dramatický vplyv na dostupnosť údajov. Ďalšou veľkou nevýhodou súčasného zberu údajov je nedostatočná harmonizácia údajov o použití pesticídov: Členské štáty si môžu slobodne vybrať referenčný rok v päťročnom období (2015 – 2019) a zoznam plodín, ktoré považujú z pohľadu svojich vnútroštátnych podmienok za reprezentatívne.

Zoznam účinných látok bol pre referenčný rok 2016 aktualizovaný nariadením Komisie (EÚ) 2017/269. Látky schválené v rokoch 2011 až 2016 boli zahrnuté do zberu údajov, pričom niektoré látky boli klasifikované odlišne (napríklad zmenené z hlavnej skupiny „Insekticídy a akaricídy“ na „Ostatné prípravky na ochranu rastlín“ alebo z druhej hlavnej skupiny na „Fungicídy a baktericídy“). To spôsobilo prerušenie časového radu. Komisia (Eurostat) a členské štáty v priebehu času pracujú na vytvorení harmonizovaného súboru údajov.

2.3.1.Štatistika o predaji pesticídov

Väčšina členských štátov naďalej poskytovala svoje súbory údajov včas a keď boli potrebné ďalšie kontroly alebo opravy, spolupracovala na dobrej úrovni. Pokiaľ ide o presnosť, spoľahlivosť a porovnateľnosť, väčšina krajín potvrdila, že ich primárne údaje o predaji pesticídov boli zozbierané od držiteľov autorizácie. Domnievali sa, že údaje poskytnuté z týchto zdrojov mali celkovo dobrú kvalitu.

Členské štáty oznámili, že prijali opatrenia na zabezpečenie štatistickej kvality svojich údajov: porovnávanie údajov o množstve s údajmi predchádzajúceho roka, porovnávanie s externými zdrojmi údajov, kontrola spoľahlivosti deklarovaných množstiev a výrobkov, kontrola abnormálnych a chýbajúcich množstiev a náhodné kontroly. Zároveň informovali o uplatňovaní ustanovení Kódexu postupov pre európsku štatistiku.

2.3.2.Štatistika o používaní pesticídov v poľnohospodárstve

Väčšina krajín poskytla svoje súbory údajov včas a na žiadosti o ďalšie kontroly a/alebo opravy rýchlo reagovala. Jedna krajina doručila údaje o niekoľko mesiacov neskôr.

Pokiaľ ide o presnosť, spoľahlivosť a porovnateľnosť, väčšina členských štátov považovala poskytnuté údaje za dobré. Väčšina krajín sa domnieva, že kvalita údajov je od zverejnenia prvej správy v roku 2017 stabilná. Šesť krajín oznámilo celkové zlepšenie kvality štatistiky. Iba jedna krajina uviedla, že porovnateľnosť údajov sa zhoršila.

Plochu ošetrenú pesticídmi nie je ľahké zhrnúť z dôvodu požiadavky na agregáciu účinných látok v chemických triedach. Ak sa účinné látky patriace do rovnakej chemickej triedy alebo skupiny aplikujú na tú istú fyzickú plochu, správne zhrnutie plochy bez dvojnásobného započítania možno vykonať len vtedy, ak je zisťovanie navrhnuté s ohľadom na túto skutočnosť. Viac ako polovica krajín nemôže zaručiť, že vylúčili dvojnásobné započítanie plôch s plodinami ošetrenými pesticídmi, čo obmedzuje možnosti zverejňovania údajov o ošetrených plochách. Túto agregáciu plôch môžu vykonávať iba národné štatistické úrady, pretože sa vyžadujú podrobné informácie o úrovni parciel.

3.Relevantnosť – Užitočnosť štatistických údajov a zverejňovanie

Eurostat zverejňuje vo svojej verejnej databáze dva súbory údajov týkajúcich sa štatistiky pesticídov: predaj a používanie pesticídov v poľnohospodárstve. V požiadavkách nariadenia na agregáciu údajov (článok 3 ods. 4) sa stanovuje, že Komisia (Eurostat) nemôže zverejňovať žiadne údaje o účinných látkach.

Kvôli požiadavkám na agregáciu údajov a zložitým otázkam dôvernosti Komisia (Eurostat) pôvodne zverejňovala iba štatistiku o predaji pesticídov na najvyššej hierarchickej úrovni vymedzenej v prílohe III k nariadeniu: „hlavná skupina“ (zverejňovaná od roku 2013). Ďalšia hierarchická úroveň, „kategória prípravkov“, bola pridaná v roku 2018 a „chemická trieda“ v roku 2021. Dostupnosť údajov sa teda od predchádzajúceho vykazovaného obdobia zlepšila.

Na zverejnenú štatistiku pesticídov majú stále vplyv obmedzenia dôvernosti. Súvisia so štatistickou dôvernosťou vymedzenou v nariadení (ES) č. 223/2009 a týkajú sa údajov, ktoré umožňujú priamu alebo nepriamu identifikáciu štatistických jednotiek, čím sa zverejňujú jednotlivé informácie. Vplyv štatistickej dôvernosti sa líši v závislosti od členského štátu, typu pesticídu a roku. Súvisí to so štruktúrou odvetvia výroby pesticídov a poľnohospodárstva v krajine. Za obdobie rokov 2011 – 2019 sú údaje dôverné pri menej ako 1 % z celkového predaného objemu.

Niekoľko členských štátov zverejňovalo štatistiku predaja pesticídov na vnútroštátnej úrovni bez toho, aby sa uplatňovala akákoľvek dôvernosť. Komisia (Eurostat) uľahčuje prístup k národnej štatistike tým, že v prílohe k európskemu súboru metaúdajov poskytuje webové odkazy na národnú štatistiku pesticídov.

Zverejňovanie štatistiky o používaní pesticídov v poľnohospodárstve je veľmi náročné z dôvodu požiadaviek na agregáciu, nedostatočnej harmonizácie referenčných rokov a plodín a koncepcie „ošetrenej plochy“;

·V nariadení sa stanovuje, že každá krajina musí zahŕňať vybrané plodiny a súvisiace účinné látky reprezentujúce jej poľnohospodárstvo, a nie všetky plodiny a pesticídy, ktoré sa používajú v krajine. Za jeden referenčný rok sa počet plodín, ktorý vykazuje jedna krajina, pohybuje od 2 do 51. Predmetom zisťovania bolo celkovo približne 150 rôznych plodín . Komisia (Eurostat) vydala návrh na harmonizáciu plodín s cieľom zlepšiť porovnateľnosť údajov za referenčné obdobie 2020 – 2024. Krajiny sa však musia rozhodnúť samé, či sa chcú návrhom riadiť.

·Krajiny si môžu zvoliť referenčný rok v rámci 5-ročného obdobia stanoveného nariadením. Niektoré krajiny nahlásili údaje z 1 z 5 referenčných rokov, iné zo všetkých 5 referenčných rokov (rôzne plodiny).